Keturvalakių mokykla

Keturvalakių mokykla – dieninė, savarankiško mokymosi bendrojo lavinimo įstaiga Keturvalakiuose (Vilkaviškio raj.), vykdanti priešmokyklinio, pradinio, pagrindinio ir papildomo ugdymo programas lietuvių kalba. Buvusi atskira įstaiga (kodas 190489549, steigėjas Vilkaviškio rajono savivaldybės taryba), nuo 2022 m. tai K. Baršausko mokyklos skyrius. Buvęs filialas – Karklinių skyrius. Istorija Pirmoji parapinė mokykla Keturvalakiuose įsteigta 1781 m., po 8 metų uždaryta. 1872 m. įsteigta rusiška pradžios mokykla. 1873 m. žiemą joje mokėsi 30 mokinių, vasarą – 10 mokinių. Vėliau ir ši mokykla buvo uždaryta. 1878 m. pastatyta nauja mokykla, 1895 m. sudegė. Toliau mokykla glaudėsi V. Palioko name. 1949–1960 m. Keturvalakiuose veikė septynmetė mokykla. 1960 m. mokykla tapo aštuonmete. 1985–1988 m. vadinosi nepilna vidurine mokykla, vėliau tapo devynmete, nuo 1994 m. pagrindine mokykla. 2001–2002 m. m. prie mokyklos įrengtas stadionas. Nuo 2005 m. veikia kompiuterių klasė ir tais pačiais metais mokykla tampa finansiškai savarankiška. Nuo 2013 m. rugsėjo 1 d. Keturvalakių pagrindinė mokykla pertvarkyta į Vilkaviškio r. Keturvalakių mokyklą-daugiafunkcį centrą. Taip pat nuo 2013 m. rugsėjo 1 d. įsteigta ikimokyklinio ugdymo grupė. 2022 m. įstaiga išregistruota, mokykla tapo K. Baršausko mokyklos skyriumi. Direktoriai Neringa Jankauskienė Sidutė Černiauskienė Mokytojai Renata Gustaitytė, disko metikė, olimpietė Mokiniai Pijus Bielskus, kunigas, filosofas Vidmantas Brazys, zooinžinierius, Marijampolės politikas Vidas Cikana, tautodailininkas, Šakių politikas Juozas Tysliava, poetas, žurnalistas Nuorodos Mokyklos svetainė